La Catalunya Central comparteix la voluntat creixent del conjunt de ciutadans i ciutadanes del nostre país que desitgem assolir les plenes llibertats individuals i col·lectives en totes les esferes i amb ferma vocació inherent d'assolir un país més just i pròsper, un Estat lliure en forma de República.
Aquesta realitat és la que ens ha portat al llarg dels anys, als que hi som i als que malauradament ja no ens acompanyen, a teixir i bastir una manera de fer, de veure i d'entendre el nostre entorn, a concebre la realitat en la qual volem viure i conviure, a exercir sobiranies, fins i tot abans no ens les reconeguin.
Fa tot just un any avançàvem novament en aquest camí.
Fa tot just un any ens uníem, ens apoderàvem, ens renovàvem, com a persones i com a societat.
I ho vam fer decidits, amb el cap ben alt, amb el gest i la mirada de qui se sap garant de somnis i objectius, de qui pretén, per damunt de tot, l'assoliment dels anhels compartits.
Amb el pacifisme per bandera, és i serà sempre possible dotar-nos d'aquells instruments necessaris per a la consecució d'allò pretès.
L'autodeterminació plena d'un poble, del nostre poble, ve donada i haurà de venir donada de la mà d'una organització i procediment modèlics, amb plena sintonia amb els resultats esperats i amb clares referències al dret internacional i l'empara que el mateix fa de la condició de poble i els drets que li són propis, entre ells la plena llibertat.
Des del poble de Catalunya vam teixir i bastir la consecució d'un somni.
I ho vam fer amb la implicació imprescindible i necessària del Govern de la Generalitat.
Junts vam fer realitat un pas més cap al reconeixement del dret a l'exercici de la sobirania plena.
I ho vam fer exemplarment, com mai s'ha fet, amb ordre, entrega, determinació, rigor, resiliència, coratge i voluntat.
Amb principis i valors d'aquella societat que volem bastir, republicana, i que es caracteritza i s'ha de fonamentar, ara i en el futur, en la transparència, treball, esforç, honradesa i humilitat.
Enfront les ànsies de llibertat vam topar amb l'ús de la violència il·legítima de qui es creu amo i senyor.
Enfront el dret a vot vam topar amb les porres, amb l'odi, amb la irracionalitat, amb el poder mal entès.
I d'aquí un mandat molt clar, continuar avançant per materialitzar el desig expressat de plena llibertat, centrar la nostra tasca des de llavors i fins al ple assoliment dels drets que com a nació no ens poden manllevar, en fer realitat l'encomana efectuada.
Us podria parlar d'emocions, a flor de pell, de sentiments, de victòria, però també us vull parlar de dades i de realitat.
Amb una participació del 58'15%, a la Catalunya Central vam obtenir uns sufragis favorables a la pregunta efectuada en el marc del referèndum en un 94'70%.
Amb aquestes dades, amb aquesta realitat, som i serem imparables.
I això ens ha d'esperonar encara més a continuar treballant en el sentit indicat.
Fa un any vam patir l'ira de la impotència.
Fa un any, i és de rebut posar-ho de manifest, vam comptar per desenes les persones ferides a la Catalunya Central, amb un únic crim comès, el de voler exercir el lliure dret a vot.
Enfront les nostres urnes i paperetes, les seves pors.
Enfront el nostre pacifisme modèlic, la seva violència.
No oblidem ni oblidarem mai les càrregues violentes a Sant Martí Sesgueioles, Callús, Castellgalí, Fonollosa i Sant Joan de Vilatorrada, de la mateixa manera que tenim presents totes aquelles persones que van patir la irracionalitat en forma de violència, en el conjunt del país.
I fem-ho des dels màxims fronts possibles, sense oblidar en cap moment que per culpa de la demofòbia manifesta d'uns, altres n'estan patint les greus conseqüències de la presó i l'exili.
Amb ells també, ho aconseguirem.
Tenim un mandat, tenim una determinació, fem-la possible entre tots i totes.
Avancem en la construcció del país i de la seva plena llibertat, configurant així la possibilitat d'un exercici normal dels drets i llibertats que tenim com a ciutadans i ciutadanes.
Moltes gràcies a tots i totes que ho vau fer possible.